Podlitiek: Washington onbeskof, verkiesing met verlof, Covid-19-entstof?Opgestel deur die Podlitiek-span Foto: Samuel Corum/Getty Images/AFP Na ŉ welverdiende blaaskans is die Podlitiek-span hierdie week terug met hul eerste episode van 2021. Reeds sedert 2018 kan Maroela Media luisteraars uitsien na ŉ weeklikse episode waar die vier lede van Podlitiek die plaaslike en internasionale gebeure van die week ŉ bietjie ontnonsens – ŉ woord wat hulle graag gebruik om hul benadering op te som. Hierdie week word geloer na die stand van verkiesings in Suid-Afrika, gevolg deur vrae oor die Covid-19-entstof se aankope, en die impak van die huidige onsekerheid in die VSA kom ook onder die loep. Met 14 wyke wat in Januarie en Februarie reg oor Suid-Afrika na die stembus sou gaan om hul kruisies in tussenverkiesings te trek, het die OVK onlangs bekend gemaak dat hulle hierdie verkiesings liewer sal wil uitstel, met die verkiesings van 3 Maart wat nie in gedrang is nie. Die groter vraag, oftewel die vraag agter die storie, is watter impak Covid-19 op verkiesings in Suid-Afrika gaan hê, en dalk reeds het. Die munisipale verkiesings van 2021 bied aan die ANC ŉ ryke geleentheid om te verbeter op 2016 se uitslae, wat vir hulle alles behalwe rooskleurig was, en die Podlitiek-span wonder hardop oor die aanloop tot hierdie verkiesing. Die Covid-19-entstof kom volgende onder die loep. Met die ANC wat hulself die voorsprong in verkryging van hierdie middels wil gee, kom die tema van monopolie na vore. Is een verskaffer wat die prys kan beheer en kompetisie sonder meer kan uitskakel werklik die beste benadering tot die inenting van Suid-Afrikaners? Miskien behoort die baanrekord van die Suid-Afrikaanse regering, en bestaande monopolieë, eers in oënskou geneem te word, alvorens dieselfde paadjie weer deurgetrap word… Laastens beredeneer die span die huidige gebeure in die VSA. Met populisme wat die toneel moontlik onherroeplik verander het, kom dit voor asof eenheid in die VSA uit beheer uit tol. Is dit noodwendig sleg dat daar meningsverskille, en selfs diep meningsverskille, binne die VSA is? ŉ Verdere vraag wat oorweeg word, is die impak van ŉ meer populistiese groep op die Republikeinse party, ŉ party wat ŉ paar ernstige vrae aan homself moet vra in die komende jare. Podlitiek lewer nie die nuus nie, hulle maak dit. Luister Podlitiek.